
Vienkāršos  ES fondu projektu maksājumu veikšanas un izdevumu deklarācijas sagatavošanas kārtību 

Ceturtdien, 6. maijā, Valsts sekretāru sanāksmē tika izsludināts Finanšu ministrijas sagatavotais noteikumu projekts par kārtību, kādā paredzami valsts budžeta līdzekļi Eiropas Savienības (ES) struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtību.  

Vienkāršojot ES fondu ieviešanu, tika konstatēts, ka ir nepieciešams pilnveidot vairākas procedūras. Tādēļ noteikumu projekts paredz precizēt maksājumu plūsmu ES fondu projektos atkarībā no finansējuma saņēmēja veida.
Būtiski tiek atvieglota izdevumu deklarāciju sagatavošanas kārtība – ja līdz šim izdevumu deklarācijas sagatavoja atbildīgā iestāde vai sadarbības iestāde, turpmāk to plānots uzticēt sertifikācijas iestādei (Valsts Kase). Tādējādi tiktu paātrināta izdevumu deklarāciju sagatavošana un iesniegšana Eiropas Komisijā (EK) par aptuveni 2 nedēļām. Līdz ar to tie finansējuma saņēmēji, kas ES fondu projektus īsteno pēc pašfinansēšanās shēmas, arī finansējuma atmaksu no EK varētu saņemt ātrāk.

Noteikumi arī paredz iespēju sagatavot maksājuma pieprasījumu un saņemt ES finansējuma atmaksu eiro.  Līdz šim to varēja darīt tikai tad, ja šāda iespēja bija atļauta attiecīgās ES fonda aktivitātes īstenošanas noteikumos.

Papildus iepriekšminētajam tiek noteikti finanšu disciplīnas pasākumi ES fondu finansējuma saņēmējiem, kas īsteno projektus, kuriem ir piešķirts avansa maksājums. Šādiem finansējuma saņēmējiem jāiesniedz maksājuma pieprasījumi avansa apmērā 6 vai 12 mēnešu laikā, ja projektam piešķirts komercdarbības atbalsts. Pēc minētā termiņa atbildīgā iestāde vai sadarbības iestāde vērtē avansa neizmantošanas iemeslus un var lemt par tā atgriešanu. Līdz šim finanšu disciplīnas pasākumi tika noteikti individuāli ES fondu aktivitāšu īstenošanas noteikumos un līgumos par projektu īstenošanu.

Izsludinātais noteikumu projekts aizstās MK 2007.gada 26.jūnija noteikumus Nr.418 „Kārtība, kādā paredzami valsts budžeta līdzekļi Eiropas Savienības fondu līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība”. 

Noteikumu projekts ir pieejams Ministru Kabineta mājas lapā: http://www.mk.gov.lv/lv/mk/tap/?pid=40175408.

